Diari Oficial de la Generalitat Valenciana


Sumari del DOGV 2837, del 30-09-1996 (1996/839378)

ACORD de la Comissió Territorial d'Urbanisme de València de 18 de juliol de 1996 que va aprovar definitivament l'homologació del Pla Parcial El Romeral de Bétera.
------------------------------------------------------------------------------------------------------------------------------------------------------------------

### Dades del document

Número de DOGV
:   2837

Data del DOGV
:   30-09-1996

Secció del DOGV
:   ALTRES DISPOSICIONS

Número del document
:   1996/839378


Data del document
:   18-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de la Comissió Territorial d'Urbanisme de València de 18 de juliol de 1996 que va aprovar definitivament l'homologació del Pla Parcial El Romeral de Bétera.   
La Comissió Territorial d'Urbanisme de València, en la sessió de 18 de juliol de 1996, va adoptar l'acord següent:  
Vist l'expedient tramés per l'Ajuntament de Bétera, que fa referència a l'homologació del sector El Romeral del Pla General d'Ordenació Urbana i de conformitat amb els següents:  
Antecedents de fet  
Primer  
El Ple de l'Ajuntament, mitjançant acord del 24 de gener de 1996, va sotmetre el projecte a informació pública i, després del període d'informació pública corresponent en el qual no s'hi van presentar al·legacions, el mateix òrgan el va aprovar el 17 de maig de 1996.  
Segon  
El projecte consta de memòria informativa i justificativa, plànols d'informació i d'ordenació, així com expressió gràfica suficient del resultat final, amb la qual cosa es compleix el que estableixen els articles 27 i 28 de la Llei Reguladora de l'Activitat Urbanística.  
Tercer  
Bétera té normes subsidiàries, aprovades per la Comissió Provincial d'Urbanisme de València en la sessió del 3 de maig de 1984. Cal destacar que, el 24 de març de 1993, la Comissió Territorial d'Urbanisme de València va aprovar definitivament el Pla Parcial El Romeral de Bétera, l'àmbit territorial del qual coincideix amb el que ara ens ocupa.  
Quart  
La finalitat d'aquest expedient és l'homologació del sector de sòl apte per a urbanitzar El Romeral de Bétera. L'extensió és aproximadament d'uns 31.000 m2. Al mateix temps es procedeix al canvi de la seua ordenació detallada per mitjà d'un pla parcial i un programa per al desenvolupament d'actuacions integrades.  
Fonaments de dret  
Primer  
L'expedient ha estat tramés en tres exemplars, diligenciat com cal, per la qual cosa està complet. S'ha tramitat d'acord amb el que estableix l'article 52 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb la disposició transitòria primera del mateix text legal.  
Segon  
De l'estudi del document d'homologació no es veu la definició exacta de la xarxa estructural o primària i, encara més, es troba en falta un plànol que definisca els elements esmentats; no obstant això, ateses les dimensions reduïdes del sector, com també la configuració, es dedueix de manera clara que la xarxa estructural o primària està formada pels viaris perimetrals que defineixen els límits sectorials, en concret la carretera de San Antonio de Benagéber a Bétera i l'accés a l'àmbit territorial de què ens ocupem (rotonda d'accés), la futura ronda de circumval·lació, el camí del cementeri i el carrer en projecte situat al nord-est. No es veu que la resta de dotacions complisquen una funció estructuradora respecte del sector.  
Sobre els criteris de sectorització que estableix l'article 20 de la Llei Reguladora de l'Activitat Urbanística, s'observa que els límits del sector estan formats per eixos viaris que, com ha quedat establit en el paràgraf anterior, formen part de la xarxa primària o estructural, per la qual cosa es compleix el que estableix el precepte abans esmentat.   
Tercer  
La diputació provincial, el 17 de juliol de 1996, va emetre un informe favorable en què indicava que els accessos al sector es faran segons les especificacions que marca l'informe.  
Quart  
La Comissió Territorial d'Urbanisme és l'òrgan competent per a emetre un dictamen que resolga l'homologació dels plans urbanístics i de les modificacions de municipis de menys de 50.000 habitants, de conformitat amb el que disposen el Text de la Instrucció de Planejament 1/1996, sobre Homologació dels Plans d'Urbanisme a la Llei 6/1994, en relació amb l'article 10.A per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.   
A la vista de tot això, la Comissió Territorial d'Urbanisme de València   
ACORDA  
Aprovar definitivament l'homologació del Pla Parcial El Romeral de Bétera.  
L'Ajuntament de Bétera haurà de notificar el contingut d'aquest acord a tots els particulars interessats en l'expedient.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de la recepció d'aquesta publicació.  
Tot això, sense perjudici que es puga interposar qualsevol altre recurs que es considere pertinent.  
València, 18 de juliol de 1996.- El secretari de la Comissió Territorial d'Urbanisme: José Manuel Palau Navarro.